Statutter for klubbmesterskap i Lommedalen Kjøre- og Rideklubb.
LKRK forbeholder seg retten til endringer i statuttene hva gjelder nivå og eventuelt dressurklasser. Statuttene kan endres av stevneleder i samråd med styret frem til to uker før start, forutsatt at det opplyses tydelig i stevneinvitasjonen til alle påmeldte ekvipasjer om endringer. 

Generelt: 
Klubbmesterskapene arrangeres en gang årlig, fortrinnsvis som del av D-stevne, men kan også arrangeres som utvidet, eller internt klubbstevne. Klubbmesterskapene arrangeres inne- eller utendørs hver høst. Det kreves minimum tre startende ekvipasjer i hver klubbmesterskapsklasse for at det skal kunne kåres en klubbmester (ref. KR1, §150 som omhandler mesterskap). Klassene kan gjennomføres/ris som en del av åpne klasser, men med egen separat premiering for klubbmesterskapet. 

Kvalifikasjon: 
· Ryttere som deltar i klubbmesterskapene må være medlem av Lommedalen Kjøre‐ og Rideklubb. Medlemskap i klubben må kunne dokumenteres og medlemskontingent må være betalt. Dog har ryttere som er medlem av flere klubber og som til vanlig representerer en annen rideklubb, rett til å delta i klubbmesterskapene forutsatt gyldig medlemskap i LKRK (ref KR1, tillegg 3, punkt 8). 
· Medlemmer som har uoppgjorte økonomiske forhold til klubben nektes start.  
· Ryttere kan starte mer enn en hest under stevnet, men kun én hest og en mesterskapsklasse i hver gren. For ryttere som starter flere hester i en klasse med innlagt mesterskap, må det på forhånd angis hvilken hest som skal telle i klubbmesterskapet. 
· Rytter kan ri klubbmesterskap fra og med det året de fyller 11 år og må ha henholdsvis Grønt Kort og eventuelt Rytterlisens i henhold til stevnekategori og klassenivå. 
· Alle hester må ha hestepass og gyldig vaksinasjon (ref KR1, §191).
· En hest kan starte flere klubbmesterskap med ulike ryttere. 
· Dressur: Ekvipasjen kan ikke de siste 2 år ha resultat på 67 % eller mer i klassenivået over den klassen de velger å ri klubbmesterskapet i, eller startet 2 klassenivå over eller høyere.
· Sprang: Ekvipasjen kan ikke de siste 2 år ha godkjent resultat i klasse 20 cm høyere enn klassen de velger å ri klubbmesterskap i. 

Klubbmesterskap:
Det avholdes klubbmesterskap i følgende kategorier:
· Ponni: Kun åpent for ryttere mellom 11 og 16 år, med ponni som er konkurransemålt/ferdigmålt før start i stevnet. I sprang ris samme klassenivå, men det ris på de ulike kategorienes premisser for nivået.
· Junior/ungeryttere: Fra og med det året vedkommende fyller 11 år, til og med utgangen av det året vedkommende fyller 21 år. 
· Senior: Åpent for alle ryttere fra og med 11 år.
Det er tillatt å delta med ponni i mesterskapene for junior/ungeryttere eller senior, men ekvipasjen regnes da som hesteekvipasje og starter på hestens premisser.  

Nivået skal legges slik at man sikrer god deltagelse. LKRK Sportskomitè har mandat til å avgjøre hvilke klasser som skal inngå i de ulike mesterskapene for henholdsvis dressur og sprang. 
Dersom nivået for junior/ungeryttere og senior et år ser ut til å være det samme, kan disse mesterskapene gå i samme åpne klasse, men da med hver sin mesterskapspremiering. Dersom LKRK Sportskomitè ikke er operativ, tilfaller mandatet LKRK Styret.

Påmelding: 
Det skal i stevneinvitasjonen settes opp egne «klasser» for hver av mesterskapene, slik at hver enkelt ekvipasje melder seg på en mesterskapsklasse pr gren de ønsker starte, i tillegg til de(n) klasse(r) ekvipasjen skal ri. Det betales egen mesterskapsavgift for mesterskapsdeltakelsen, og i tillegg ordinær startavgift og eventuell NRYF-avgift for de(n) klassen(e) man rir. 

Dersom mesterskapet avholdes som en del av et utvidet klubbstevne eller et D-stevne kan klassene være åpne for ryttere fra andre klubber og kan ha en annen begrensing enn det som er nevnt her. Dette må i tilfelle spesifiseres i stevneinvitasjonen. 

Dressur klassenivå:
· Ponni: LC (ekvipasjen kan ikke de siste 2 år ha resultat på 67 % eller mer i LB, eller startet høyere klasser) 
· Junior /Ungrytter: LB (ekvipasjen kan ikke de siste 2 år ha resultat på 67 % eller mer i LA, eller startet høyere klasser)
· Senior: LA (ekvipasjen kan ikke de siste 2 år ha resultat på 67 % eller mer i MC, eller startet høyere klasser)

Dersom LKRK Sportskomitè finner det mer hensiktsmessig å arrangere dressur-mesterskapene på tvers av klassene i LC-LA, har Sportskomiteen mandat til å gjøre denne endringen. Man kårer da i stedet en klubbmester for Ponni, en for Junior/ungerytter og en for Senior, uavhengig om ekvipasjen har ridd LC, LB eller LA. Den ekvipasjen med høyest % etter endt ritt vinner. De samme kvalifiseringsreglene er da gjeldende for klassenivå: Ekvipasjen kan ikke de siste 2 år ha resultat på 67 % eller mer i klassenivået over den klassen de velger å ri klubbmesterskapet i, eller startet 2 klassenivå over eller høyere. 

Sprang klassenivå:
Bedømming av klassene bør være lik for alle mesterskapene og anbefales å være enten:
· 238.2.2 (Ekvipasjer med minste like antall feilpoeng i grunnomgangen, skilles gjennom en omhopping på tid. Øvrige ekvipasjer blir plassert etter antall feilpoeng og tid i grunnomgangen)
eller 
· 274.1.5.3 (Konkurranse over to faser, der ekvipasjer som er feilfrie etter fase 1 går direkte til fase 2 og rangeres etter feilpoeng og tid i 2. fase, deretter feilpoeng og tid i fase1)
Med godkjent resultat under menes: Ekvipasjen som enhet har gjennomført 2 feilfrie, alternativt 4 runder med 4 feilpoeng i fase 1, eventuelt 2 runder med 4 feil og 1 runde med 0 feil. (Fase 1 betyr «grunnomgang»)
· Ponni: LD (ekvipasjen kan ikke de siste 2 år ha godkjent resultat i LB, eller startet høyere klasser)
· Trøstemesterskap: LD (80 cm), (ekvipasjen kan ikke de siste 2 år ha godkjent resultat i LC (100 cm), eller høyere klasser)
· Junior/Ungrytter: LD+10 (90 cm), (ekvipasjen kan ikke de siste 2 år ha godkjent resultat i LB (110 cm), eller høyere klasser)
· Senior: LC (100 cm), (ekvipasjen kan ikke de siste 2 år ha godkjent resultat i LA (120 cm), eller høyere klasser)

Dersom LKRK Sportskomitè finner det mer hensiktsmessig å arrangere sprang-mesterskapene i kun høydenivå, har Sportskomiteen mandat til å gjøre denne endringen. Man kårer da i stedet en klubbmester for de klassehøyder som oppnevnes det året. Ved klubbmesterskap i klassenivå, arrangeres det ikke trøstemesterskap. De samme kvalifiseringsreglene er da gjeldende for klassenivå: Med godkjent resultat menes: Ekvipasjen som enhet har gjennomført 2 feilfrie, alternativt 4 runder med 4 feilpoeng i fase 1, eventuelt 2 runder med 4 feil og 1 runde med 0 feil. (Fase 1 betyr «grunnomgang»)

Premiering: 
Som hovedregel skal det deles ut tre medaljer (gull, sølv og bronse), men dersom det kun er tre tellende ekvipasjer i klubbmesterskapsklassen, kan klubben velge å dele ut kun gull- og sølvmedalje (ref. KR1, §154.1). Klubbmester premieres med vinnerdekken, medalje og sløyfe, sølv og bronse med medalje og sløyfe. Dersom det i dressur er likeplasserte blant de tre første i mesterskapet, skal disse skilles gjennom høyest samlet poeng under allment inntrykk. Dersom likeplassert i sprang, skilles disse gjennom tid anvendt i grunnomgang (eventuelt fase 1).
